Polisieminister op toneel van N3-betogingŉ Gewelddadige betoging by die Mooirivier-tolplaza op die N3 (2 April 2018). Foto: Twitter Die gewelddadige betoging, wat daartoe gelei het dat die N3 Maandagoggend tydens een van die besigste naweke van die jaar gedeeltelik gesluit is, is in bedwang gebring. Duisende motoriste wat terugkeer huis toe ná die langnaweek se reise is vertraag nadat ŉ betoging vanoggend by die Mooirivier-tolplaza opgevlam het. Die protesoptrede is glo deur vragmotorbestuurders uitgevoer weens ontevredenheid oor lone. ŉ Gewelddadige betoging by die Mooirivier-tolplaza op die N3 (2 April 2018). Foto: Twitter Na wat verneem word, het inwoners van ŉ nabygeleë nedersetting die vragmotors tydens die betoging begin plunder en brand. Die vragmotorbestuurders se betoging het omstreeks 05:00 begin en gaandeweg meer gewelddadig geraak. Die N3 in noordelike en suidelike rigting, die R103 en die R62 is deur betogers afgesper en was ure lank heeltemal ontoeganklik vir padgebruikers. Bheki Cele, minister van polisie, was in KwaZulu-Natal vir die Paasnaweek en het hom na die toneel gehaas nadat hy bewus geword het van die situasie. ŉ Gewelddadige betoging by die Mooirivier-tolplaza op die N3 (2 April 2018). Foto: Twitter Nonkululeko Phokane, Cele se woordvoerder, het gesê die KwaZulu-Natalse polisiebestuur het Cele na die toneel vergesel. “ŉ Gesamentlike operasiekomitee is op die been gebring en die minister is tans in daardie vergadering,” het Phokane gesê. “Lede van die polisie se eenheid vir openbare orde is in die gebied ontplooi en kon daarin slaag om die paaie weer oop te maak vir verkeer.” Kol. Thembeka Mbhele, woordvoerder van die polisie, het bevestig die N3 is net ná 11:00 weer oopgestel, maar kon nie bevestig of enigiemand in hegtenis geneem is nie. Mxolisi Kaunda, die provinsiale LUR vir vervoer, het gesê dit is belangrik om te verseker dat die betogende vragmotorbestuurders met die relevante belanghebbendes oor hul besware vergader om te verhoed dat die ontwrigting die ekonomie skade berokken. Die Mooirivier-N3-tolplaza is een van die besigste tolhekke in die land met die N3 wat Durban en Johannesburg verbind. Volgens die N3-tolkonsessie het daar vandag tussen 11:00 en 12:00 altesaam 1 255 voertuie in ŉ noordelike rigting deur die tolplaza en 650 voertuie in ŉ suidelike rigting beweeg. By die Tugela-tolplaza is 1 890 voertuie binne ŉ uur in ŉ noordelike rigting deur die tolhek en 470 voertuie in ŉ suidelike rigting. Very sad to see… The scene of what looks more like blatant criminality than protest action on the N3 #Easter #ArriveAlive @EMERGCONTROL pic.twitter.com/TgsYq5S1Yc — Arrive Alive (@_ArriveAlive) April 2, 2018